У гэтым годзе ў першы клас пойдуць чацвёра ці пяцёра шасцігодак, і колькасць дзяцей перавысіць устаноўлены, кажуць, зараз парог, які дазваляе функцыянаванне базавай школы — мець не менш як 25 вучняў. Цяпер тут у другім класе вучацца два хлопчыкі, у трэцім — дзве дзяўчынкі, у шостым — усе хлопцы, у сёмым — дзяўчаткі, у восьмым — зноў мужчынскі пол, у дзявятым — жаночы. Такая вось дэмаграфічная складаемая гэтай і бліжэйшых вёсачак. Аднак нягледзячы на неспрыяльную дэмаграфію, школу патрэбна захаваць: на вёсцы гэта адзіны культурны і духоўны цэнтр. Ды і з матэрыяльнага пункта гледжання, ці разумна закрываць (а значыць, пакідаць без гаспадара дыхтоўны яшчэ будынак) тое, у што ўкладзена столькі сродкаў і намаганняў. Дарэчы, і заказны аўтобус для падвозу дзяцей у іншую школу каштуе нятанна — каля трох мільёнаў рублёў у дзень.